  Виталий Пронин Кияса ёросысь Уддяди гуртысь Ирина Тукаева Ижысь медициная академиын 5-тӥ арзэ дышетске ни. Ар пала медсестра луыса Ижысь 8-тӥ больницаын ужа. 28-тӥ апреле та больница кутскиз нюръяськыны шаерамы вӧлмись коронавирусэн. — Кызьы вуид медицинае? — Медициная академие дышетскыны мыныны анай-атае ӵектӥз, мон ӧй но пумитъяськы кадь, тунсыко вал, мар со сыӵе адямиез эмъян. 1-тӥ-3-тӥ курсъёсын дышетскон секыт сётӥське, малы ке шуоно тон пумиськиськод соин, маин азьло тодмо ӧй вал, кутске выль улон. Нырысетӥ курсъёс вуоноезлы инъет. Соку ваньзэ гижысь-пиньысь дышетӥськод уен-нуналэн, нош 4-тӥ курсысен вань со тодэмдэ валаны кутскиськод, эскерыны, ачид сэрттыны-пертчыны. Ужаны кутскеме бере валай, льӧль очкиосты куштоно шуыса. Тужгес но секытэз мон понна — адямиосын огкыл шедьтон. Висисьёсын вераськыны быгатоно, куддыр психолог но кариськоно. Но со дыре ик соослэсь улонзэс, висёнъёссэс ачид пыр поттоно ӧвӧл, соку мылкыд ӝог быре, уж бурдъямысь дугдэ. Адямиос пӧртэмесь ук, куддыръя соослы ӟечгес карыны выриськод но урод кылъёс пумитад кылӥськод. — Коронавирусэн нырысетӥ висисьёс кылдэм бере кыӵе мылкыдъёс каръяськизы академиысь студентъёс пӧлын? — Эпидемия Россие вуэм бере ик валамы, студентъёслы, медсестраослы, эмъясьёслы капчи уз луы шуыса. Мукет вузъёс каллен-каллен кутскизы дистанционной амалэ выжыны, нош ми, самоизоляциез ялытозь, азьвыл сямен ик дышетскимы. Милемлы шуизы: Удмуртиын туж трос висисьёс кылдӥзы ке, бадӟым курсъёсысь студентъёсты ыстозы больницаосы врачъёслы юрттӥськыны. Ӵош дышетскись эшъёсы кышкатскизыик кадь, тросэз вераны кутскизы: милемыз нокин кужмысь ужаны уз потты! Пумитъяськизы. Нош мон больницаын ужасько ни вал бере, со сярысь ӧй малпаськы. Ужано луиз ке, ужало, малпай. Али озьы ик дистанционно дышетскиськомы, сессимы но озьы ик ортчоз. Кин али ужа, практикалэсь мозмытозы. Озьы ик вань мылкыд карись студентъёс, заявление гожтыса, ужаны быгато. Тодэмея, тросэзлэн сыӵе мылкыдыз вань. Но али эпидобстановка туж шуг ӧвӧл, соин ик врачъёслэн кужымзы тырме. — Тӥлесьтыд больницадэс ковид-центрлы пӧрмытозы шуыса тодӥд но кышканы ӧд кутскы-а? — Висёнлэсь ӧй кышка, тросгес сюлмаськи, кызьы ужмы радъяськоз. Таӵе югдурен нырысьсэ пумиськимы, соин ик валанмы ӧй вал, мар но кызьы луоз. Азьло вань медсестраос асьсэ отделениосазы ужазы: терапия, гинекология, неврология... Нош али 2 профиль гинэ кылиз: хирургия но терапия. Вань мукет отделениосмес огазеязы. Котькуд отделение ас сяменыз ужа вал ук, мон, терапиысь медсестра, кышкасько вал хирургие келялозы шуыса, перевязка лэсьтыны косозы. Бен, мон быгатӥсько сое лэсьтыны, но отын практика кулэ, ваньзэ валано, йырын возёно. Нош милям сьӧрамы телефонмы гинэ но ӧвӧл, нокытысь ӝогак учкыны. Асьмелэсь вань котырмес ми мукет кабинетэ кельтӥськомы. Зэм, нырысь секыт вал. Выль сямен ужаны кутскеммы бере ми доры вайизы карантинэ пытсам больницаысь висисьёсты, соослэн коронавирус шараямын ӧй вал. Мыным неврологиысь пациентъёс сюризы: тросэз соос пӧлысь уг ветло, кыллё. Процедура лэсьтон понна аслым соосты берыкъяно, ӝутъяно... Кужыме уг тырмы. Эшшо защитной костюм ужез секытгес каре. Зэм, бӧрдон калэ но вуылӥ. Али ми доры ваё коронавирусэн черламъёсын кусып воземъёсты. Соос пӧлысь кин ке гуртаз пуке, карантинын, нош кинлэн хронической висёнъёсыз вань, ми дорын эмъясько. Ужан сменамы сутка кыстӥське. Бригадаын 4 медсестра, вошъяськыса 2 кузя 4 час ужаськомы, 4 час ял кариськомы. Быдэс больница кыклы люкемын — «чылкыт» но «горд» зона соосты шуиськомы. Вань котырмес кельтӥськомы «чылкыт» люкетэ, отын ик ял кариськомы. «Гордаз» ужаськомы, отчы нимысьтыз костюмтэк пырыны уг яра. Нимысьтыз комнатаын ми дӥськутмес воштӥськомы. Защитной костюм улэ огпол кутӥськись костюм дӥсяськомы. Нимысьтыз медсестра эскере, шонер-а ми дӥсяськиськомы. Костюмен ужаны шуг: маска ымнырез пачкатэ, нырысетӥ нуналаз ик ныр вылы гордэктӥз, кемагес соин ветлӥськод ке, яра ик кылдэ. Костюм пушкын мынам куддыр клаустрофобия (сюбег, пичи, ворсаськем интыослэсь кышкан) но кутскылэ. Со сяна, дышем ужмы ӧз но воштӥськы кадь. — Нош кызьы пациентъёстэс эскерыса возиськоды? Коронавируслэсь утиськоды? — Котькуд выль пациентлэсь ми коронавируслы мазок басьтӥськомы: ымысьтыз но нырысьтыз. Анализ 3-4 нунал лэсьтӥське. Больницаысь выписать карон азьын но тест лэсьтӥськомы на. Пациентъёс кыллё огъя палатаосын, котькуд нунал соослы маска сётъяськомы, температуразэс мертаськомы. Температуразы ӝутске ке, яке кызыны кутско ке, нош ик коронавируслы эскериськомы. Ваньзы коронавирусэн висисьёсын кусып воземын бере, кышкан вань, висён вӧлмоз, милемлы но паласькоз шуыса. Но та дырозь милемлы одӥг положительной тест но ӧз вуы на. Нош висись кылдӥз ке, сое нуозы Ижкарысь инфекционной больницае яке Дэри больницае, малы ке шуоно соос дась коронавирусэз эмъяны, нош милям сыӵе луонлыкъёсмы ӧвӧл. — Эмъясьёслы луонлык сётӥзы гостиницаосын улыны... — Бен, милем соку ик со сярысь веразы, мылкыдды вань ке, гостиницаын улыны быгатӥськоды, шуизы. Кин мае бырйиз, кин ке озьы ик смена бере дораз бертылэ. Нош ми, общежитиын улӥсь студентъёс, соку ик выжимы гостиницае, общежитие, сомында калык пӧлы, вирус вайимы ке... Гостиницаын, конечно, общежитиен ӵошатыса, ваньмыз умойгес. Огнам улӥсько, бадӟым валес вылын кӧласько, вань телевизор, душ, мисьтӥськон понна черодын уг сылӥськы. Нуналаз 3 пол сюдо: ӵукна, нуназе, ӝытазе. Вань порциос контейнеръёсы тыремын, ми соос дуре огъя залэ васькаськомы. Ужаны милемыз нулло пичи автобусъёсын, сменаысь но озьы ик ваё. — Мар тыныд сётӥз та вакыт? — Зэмзэ ке, мон али ужаммылэсь ӟеч палъёссэ адӟисько. Выль югдур, выль амалъёс, чакласькод, кызьы ваньмыз радъяськыны быгатэ карантин дыръя. Кин тодэ, мар милемыз азьланяз вите. 5-тӥ курсын дышетскись студент понна та бадӟым опыт. Сомында ар дышетскисько ни, но али гинэ йырам валан пыриз: врачлэн ужез калыклы котьку кулэ луоз! ________ Мария ЕМЕЛЬЯНОВА Теги: адямиос Дарт Егитъёс коронавирус  